วุฒิสภา เตรียมพิจารณากระทู้ถามนายกรัฐมนตรีการยกเลิกการใช้วัตถุอันตราย 3 ชนิด
วุฒิสภา เตรียมพิจารณากระทู้ถามนายกรัฐมนตรีการยกเลิกการใช้วัตถุอันตราย 3 ชนิด การประชุมวุฒิสภา ในเวลา 10.00 น. วันนี้ (2 ธ.ค.62) มีวาระพิจารณากระทู้ถามเป็นหนังสือ จำนวน 3 กระทู้ ได้แก่ กระทู้ถามรัฐมนตรีว่าการกระทรวงดิจิทัลเพื่อเศรษฐกิจและสังคม เรื่อง นโยบายในการแก้ไขปัญหาข่าวปลอมที่เผยแพร่ในสังคมออนไลน์ ที่นายจเด็จ อินสว่าง เป็นผู้ตั้งถาม เรื่องการประกาศให้สารเคมีทางการเกษตร 3 ชนิด เป็นวัตถุอันตราย ชนิดที่ 4 นายสมชาย ชาญณรงค์กุล เป็นผู้ตั้งถามรัฐมนตรีว่าการกระทรวงเกษตรและสหกรณ์ และกระทู้ถามนายกรัฐมนตรี เรื่อง การยกเลิกการใช้วัตถุอันตราย 3 ชนิด ซึ่งนายอำพล จินดาวัฒนะ เป็นผู้ตั้งถาม รวมถึงการพิจารณากระทู้ถามด้วยวาจา        นอกจากนี้ ยังมีวาระพิจารณาเรื่องด่วน พระราชกำหนดแก้ไขเพิ่มเติมพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562 พ.ศ. 2562 ที่คณะรัฐมนตรีเป็นผู้เสนอ โดยพระราชกำหนดนี้มีสาระสำคัญเพื่อกำหนดมาตรการในการลดการกระทำความรุนแรงในครอบครัว เพื่อให้ผู้กระทำความรุนแรงในครอบครัวมีโอกาสกลับตัวและยับยั้งการกระทำความผิดซ้ำ รวมถึงปรับปรุงกลไกบทบาทอำนาจหน้าที่ของพนักงานเจ้าหน้าที่ในระดับหน่วยปฏิบัติและปรับปรุงการทำงานในกระบวนการยุติธรรม ตั้งแต่พนักงานสอบสวนไปจนถึงกระบวนการในชั้นศาล โดยเฉพาะอย่างยิ่งความพร้อมในด้านบุคลากรที่ต้องมีจำนวนเพียงพอต่อการป้องกันและแก้ไขปัญหาความรุนแรงในครอบครัวได้อย่างทันท่วงที